Villy Søvndal har trukket sig som udenrigsminister med øjeblikkelig virkning, og det har naturligvis medført en lang række kommentarer fra SF’erens med og modspillere på Christiansborg.

Det gælder også for Venstres formand, Lars Løkke Rasmussen.

- Jeg ved godt, at i sådanne situationer skal vi kun sige pæne ting om hinanden, og jeg vil gerne sige mange pæne ting om Villy, men jeg kan ikke få øje på, at det er på udenrigspolitikken, lød det blandt andet fra Lars Løkke Rasmussen få timer efter, at Søvndal havde meddelt sin afgang.

Dén kommentar har vakt forargelse hos blandt andet Socialdemokraternes politiske ordfører Magnus Heunicke.

- Det er pinligt, at en mand, der udenrigspolitisk bedst er kendt for klimafiaskoen i København og rejser på 1. Klasse for bistandspenge, udtaler sig på denne måde, siger Magnus Heunicke til tv2.dk og fortsætter:

- Jeg synes, Løkke optræder som en lille mand, når han udtaler sig på en måde, det er der ikke meget statsmandsformat over. Han taler altså om Villy Søvndal, som på grund af sygdom hos sig selv og sin kone, takker af efter en lang karriere i folkestyrets tjeneste. Hvis man ikke har noget pænt at sige, så bør man tie stille.

- Det er tankevækkende, at Løkkes egen udenrigsordfører, Søren Pind, i modsætning til Løkke har format nok til at rose Villy Søvndal for hans stærke indsats som udenrigsminister, siger Magnus Heunicke.

Villy Søvndal trækker sig også fra Folketinget og er således helt ude af politik.

Du kan se TV 2s interview med Lars Løkke Rasmussen øverst. Her understreger Venstreformanden også, at Villy Søvndal har sat store aftryk på dansk politisk historie ved at have "trukket SF i arbejdstøjet og ind i en regering."

- Det er en bedrift, jeg har enorm respekt for, sagde Lars Løkke Rasmussen.